Diari Oficial de la Generalitat Valenciana


Sumari del DOGV 5955, del 16-02-2009 (2009/1539)

RESOLUCIÓ d'11 de febrer de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc entre la Generalitat, mitjançant la Conselleria de Medi Ambient, Aigua, Urbanisme i Habitatge, i l'entitat Ecoembalajes España, SA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5955

Data del DOGV
:   16-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/1539


Data del document
:   11-02-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Medi Ambient, Aigua, Urbanisme i Vivenda
    * empresa privada
    * cooperació administrativa
    * gestió de residus

RESOLUCIÓ d'11 de febrer de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc entre la Generalitat, mitjançant la Conselleria de Medi Ambient, Aigua, Urbanisme i Habitatge, i l'entitat Ecoembalajes España, SA. [2009/1539]
La Generalitat, mitjançant la Conselleria Medi Ambient, Aigua, Urbanisme i Habitatge, i l'entitat Ecoembalajes España, SA, han subscrit, després de la tramitació prèvia reglamentària, el 30 de desembre de 2008, un conveni marc.
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0131/2009, i que figura com a annex d'esta resolució.
València, 11 de febrer de 2009.- El director general de Relacions amb les Corts i Secretariat del Consell: Ángel Mompó Romero.
Conveni marc entre la Generalitat, mitjançant la Conselleria de Medi Ambient, Aigua, Urbanisme i Habitatge, i l'entitat Ecoembalajes España, SA
València, 30 de desembre de 2008
Reunits
D'una part, José Ramón García Antón, conseller de Medi Ambient, Aigua, Urbanisme i Habitatge de la Generalitat, d'acord amb el Decret 8/2007, de 28 de juny, del president de la Generalitat, pel qual es nomenen vicepresidents, consellers, secretari i portaveu del Consell, i expressament facultat per a aquest acte per Acord del Consell de data 26 de desembre de 2008.
D'una altra part, Melchor Ordóñez Sainz, en nom i representació d'Ecoembalajes España, SA -en endavant Ecoembes-, domiciliada a Madrid, carrer Orense núm. 4-8ª planta, societat constituïda davant del notari de Madrid, Francisco Javier Cedrón López-Guerrero, amb data 22 de novembre de 1996 i número 2355 del seu protocol, i inscrita en el Registre Mercantil de Madrid en el tom 12924, secció 8ª del Llibre de Societats, foli 17, full M-190844. Fa ús d'apoderament conferit a favor seu mitjançant escriptura atorgada davant del notari de Madrid José Villaescusa Sanz, amb data 6 de maig de 1997 i núm. 3089 del seu protocol, i inscrita en el Registre Mercantil de Madrid.
Tots dos es reconeixen mútuament capacitat legal necessària per a subscriure aquest conveni i amb aquest efecte
Exposen
Primer. Que la Llei 11/1997, de 24 d'abril, d'envasos i residus d'envasos, incorpora a l'ordenament intern la Directiva 94/62/CE, relativa als envasos i residus d'envasos, i estableix les normes per a la gestió d'aquests. El Reial decret 782/1998, de 30 d'abril, aprova el Reglament de desenvolupament i l'execució de la llei esmentada. Així mateix el Reial decret 252/2006, de 3 de març, incorpora a l'ordenament intern els nou objectius de reciclatge i valorització establits en la Directiva 2004/12/CE.
Segon. La llei esmentada té com a objecte prevenir i reduir l'impacte sobre el medi ambient dels envasos i la gestió dels residus d'envasos al llarg de tot el seu cicle de vida, i considera envasos els així definits en l'article 2 de la Llei 11/1997 esmentada i el seu reglament de desenvolupament.
Tercer. D'acord amb la Llei 11/1997, els envasadors i comerciants de productes envasats, o quan no siga possible identificar als anteriors, els responsables de la primera posada en el mercat dels productes envasats hauran de fer front a la gestió dels residus generats com a conseqüència d'aquesta posada en el mercat. Per a això, hauran d'acollir-se necessàriament, amb caràcter general, a un sistema de depòsit, devolució i retorn, o bé eximir-se de les obligacions derivades d'aquest procediment quan participen voluntàriament en un sistema integrat de gestió d'envasos i residus d'envasos que garantisca el compliment dels objectius de reducció, reciclatge i valorització fixats en la Llei.
Quart. La Llei 11/1997 estableix que els sistemes integrats de gestió s'hauran de finançar mitjançant l'aportació pels envasadors d'una quantitat per cada producte envasat posat per primera vegada en el mercat i preveu que aquests sistemes financen la diferència de cost entre el sistema ordinari de recollida, transport i tractament dels residus urbans a abocador controlat, i el sistema integrat de gestió de residus d'envasos i envasos usats. A aquests efectes, els sistemes integrats de gestió hauran de compensar les entitats locals que voluntàriament hi participen pels costos addicionals que, en cada cas, hagen de suportar efectivament, en els termes que s'establisquen en el corresponent conveni. Les aportacions econòmiques provocades per la posada en el mercat de productes envasats hauran de ser suficients per a cobrir com a mínim els esmentats costos addicionals i, per tant, evitar riscos improcedents a aquestes entitats.
Cinqué. Els sistemes integrats de gestió tenen com a finalitat la recollida periòdica d'envasos usats i residus d'envasos en el domicili del consumidor o en els voltants i hauran de ser autoritzats per l'òrgan competent de la Comunitat Autònoma.
Sisé. L'entitat Ecoembes, constituïda sense ànim de lucre i amb la finalitat d'exercir la condició d'entitat gestora d'un sistema integrat de gestió de residus d'envasos lleugers i de paper o cartó, amb la sol·licitud prèvia, va ser autoritzada per a implantar i gestionar un sistema integrat de gestió de residus d'envasos en l'àmbit de la Comunitat Valenciana, per Resolució de la Direcció General de Qualitat Ambiental de data 24 de juny de 1998, i va ser renovada, una vegada finalitzada la vigència, mitjançant una resolució de la Direcció General d'Educació i Qualitat Ambiental de data 20 de juny de 2003. La societat Ecoembes, entitat sense ànim de lucre, s'ha constituït com a entitat gestora del Sistema integrat de gestió d'envasos i residus d'envasos, autoritzat en l'àmbit de la Comunitat Valenciana, per Resolució de la Direcció General per al Canvi Climàtic de data 3 setembre de 2008.
Seté. D'acord amb el que disposen l'article 9 i concordants de la Llei 11/1997, de 24 d'abril, d'envasos i residus d'envasos i el Reial decret 728/1998, de 30 d'abril, dictat per a desenvolupar-la, la participació de les entitats locals en els sistemes integrats de gestió de residus d'envasos s'haurà de dur a terme mitjançant les comunitats autònomes a què pertanguen, quan aquestes tinguen aprovats plans de gestió de residus urbans, acordant amb l'entitat autoritzada un conveni marc en el qual s'hauran d'incloure les condicions generals aplicables a tots els municipis de la Comunitat Autònoma.
D'acord amb el que s'establisca en aquests convenis, les entitats locals es comprometen a realitzar la recollida selectiva dels residus d'envasos inclosos en el sistema integrat de gestió i a transportar-los fins als centres de separació i classificació, centres de recuperació o, si és el cas, directament als de reciclatge o valorització. El sistema integrat de gestió està obligat a acceptar tots els residus d'envasos de la gestió dels quals són responsables, separats per materials, que li lliuren les entitats locals o, si és el cas, la Comunitat Autònoma.
Vuité. Que la Comunitat Valenciana disposa d'un Pla integral de residus aprovat per Decret 317/1997, de 24 de desembre, del Consell, en el qual s'indica que correspon a la Generalitat, mitjançant la conselleria competent en cada moment en matèria de medi ambient, acordar amb les entitats gestores dels sistemes integrats de gestió de residus d'envasos, un conveni marc.
Així mateix, també es compta amb els plans zonals de residus urbans que engloben a tots els municipis de la Comunitat Valenciana, aprovats d'acord amb els articles 28 i següents de la Llei 10/2000, de 12 de desembre, de residus de la Comunitat Valenciana, i, entre les matèries de desenvolupament de la qual es troba la recollida selectiva de residus urbans.
L'execució d'aquests plans zonals, que es constitueixen com a instruments de desenvolupament i millora del Pla integral de residus, detallant i adaptant les previsions d'aquest a cada zona que delimiten, s'encarrega als consorcis constituïts per l'agrupació dels municipis que integren els esmentats plans zonals com a òrgans de govern d'aquests.
Les entitats encarregades de l'execució de les previsions dels plans zonals de residus urbans en la Comunitat Valenciana són les següents: Consorci de la Zona I, Consorci de les Zones II, IV i V, Consorci de l'Àrea de Gestió 2 de les Zones III i VIII, Entitat Metropolitana per al Tractament de Residus -EMTRE-, Consorci de les Zones VI, VII i IX, Consorci de l'Àrea de Gestió 1 de les Zones X, XI i XII, Consorci de l'Àrea de Gestió 2 de les Zones X, XI i XII, Consorci de la Zona XIII, Consorci de la Zona XIV, Consorci de la Zona XV, Ajuntament d'Alacant, Consorci de la zona XVII i Consorci de la Zona XVIII.
Entre les competències que assumeixen aquests consorcis es troben les de desenvolupar qualsevol línia d'actuació en relació amb les operacions de gestió de residus de competència municipal, com també aquelles altres que els siguen delegades per les administracions públiques.
Nové. Amb data 1 de juliol de 2004 es va firmar el Conveni marc entre la Generalitat, a través de la Conselleria de Territori i Habitatge, i l'entitat Ecoembes, que deixava sense efecte el subscrit amb data 6 d'abril de 2000 entre la Generalitat, a través de la Conselleria de Medi Ambient i l'entitat Ecoembes i al qual substitueix aquest conveni. La clàusula tretze establia un període de vigència de l'esmentat conveni marc coincident amb el de la renovació de l'autorització concedida per Resolució de la Direcció General d'Educació i Qualitat Ambiental de data 20 de juny de 2003 a l'entitat Ecoembes.
Deu. De conformitat amb el que s'ha exposat, pel fet de ser aquesta l'única via per a instrumentar la participació voluntària de les entitats locals de la Comunitat Valenciana en el sistema integrat de gestió autoritzat a Ecoembes i amb vista a complir els objectius de reciclatge o valorització, establits en la Llei 11/1997, d'envasos i residus d'envasos, les dues parts desitgen fixar en aquest conveni marc els drets i les obligacions respectius pel que fa al desenvolupament d'un programa integral de recollida selectiva de residus d'envasos, selecció, reciclatge o valorització, segons siga procedent per materials en l'àmbit territorial de la Comunitat Valenciana, d'acord amb el que preveu al respecte d'això l'autorització concedida a l'esmentada societat i a les següents
Clàusules
Primera. Objecte
Aquest conveni marc té com a objecte regular els compromisos de la Conselleria de Medi Ambient, Aigua, Urbanisme i Habitatge, de les entitats locals que voluntàriament s'hi adherisquen, com també de l'entitat Ecoembes, pel que fa al funcionament del sistema integrat gestionat per Ecoembes en l'àmbit territorial de la Comunitat Valenciana, amb la finalitat de garantir el compliment de la Llei 11/1997, de 24 d'abril, d'envasos i residus d'envasos i la resta de normativa que la desenvolupa i complementa, com també establir les condicions generals que s'han d'aplicar a totes les entitats locals que participen en aquesta gestió i regular les condicions econòmiques que regiran les relacions entre les parts.
En aquest sentit, en allò no previst en aquest conveni marc, caldrà ajustar-se a al que disposa la Llei 11/1997, de 24 d'abril, d'envasos i residus d'envasos i la resta de normativa que la desenvolupa, com també en els termes de l'autorització concedida a Ecoembes, com a sistema integrat de gestió per a operar a la Comunitat Valenciana.
Segona. Actuacions
Les actuacions que es duran a terme en l'àmbit d'aquest conveni marc són les que s'indiquen a continuació:
2.1. Establir els compromisos necessaris per a garantir en l'àmbit de la Comunitat Valenciana el compliment dels objectius previstos en l'article 5 de la Llei 11/1997, de 24 d'abril, d'envasos i residus d'envasos, com també en la normativa posterior que els modifica.
2.2. Regular les obligacions financeres del sistema integrat de gestió de residus d'envasos lleugers i de paper o cartó que haurà de ser costejat íntegrament per Ecoembes.
2.3. Establir l'aportació econòmica que Ecoembes haurà de pagar a les entitats locals, d'acord amb el que preveu l'article 10.2 de la Llei 11/1997, de 24 d'abril, d'envasos i residus d'envasos. Aquesta aportació és la que ve desenvolupada, per conceptes, en l'annex II d'aquest conveni marc.
2.4. Regular la participació voluntària de les entitats locals en el sistema integrat de gestió de residus d'envasos lleugers i de paper o cartó autoritzat a Ecoembes, com també establir els mecanismes per a la seua adhesió a aquest conveni marc que vénen detallats en l'annex I.
2.5. Promoure la definitiva implantació de sistemes de recollida selectiva de residus d'envasos lleugers i de paper o cartó amb criteris d'acceptació social, eficiència tècnica i viabilitat ambiental i econòmica, tenint en compte les prescripcions establides en els plans zonals de residus urbans aprovats per la Conselleria de Medi Ambient, Aigua, Urbanisme i Habitatge, assegurant en tot cas, la universalitat d'aquest servei.
2.6. Promoure la realització de campanyes d'informació i sensibilització ambiental per a augmentar el grau d'eficàcia en la recollida selectiva, com també articular la col·laboració de les parts en el seu desenvolupament, finançament i execució.
2.7. Promoure el manteniment i la millora de les infraestructures necessàries per a la recollida selectiva de residus d'envasos lleugers i de paper o cartó en l'àmbit de la Comunitat Valenciana.
2.8. Establir els fluxos d'informació entre la Conselleria de Medi Ambient, Aigua, Urbanisme i Habitatge, Ecoembes i les entitats locals adherides a aquest, com també amb les plantes de selecció i classificació d'envasos lleugers.
2.9. Promoure la prevenció en la generació dels residus d'envasos lleugers i de paper o cartó, com també la reducció de l'impacte ambiental generat, a través d'actuacions concretes amb els agents econòmics de la Comunitat Valenciana.
2.10. Establir els mecanismes per a garantir el reciclatge o la valorització dels residus d'envasos lleugers i de paper o cartó, segons convinga i per materials, d'acord amb el que preveu l'article 12 de la Llei 11/1997, de 24 d'abril, d'envasos i residus d'envasos.
2.11. Promoure les actuacions necessàries, d'acord amb el règim competencial vigent, per a promoure la correcta participació en el sistema integrat dels agents responsables de la primera posada en el mercat de productes envasats, de cara a la definició dels envasos posats en el mercat i la consecució dels objectius, l'adequat suport econòmic del sistema i el manteniment de les condicions de competència de mercat.
2.12. Establir els mecanismes necessaris de col·laboració per a garantir el compliment del que preveu aquest conveni, implantant mesures d'intercanvi d'informació, com també mesures d'inspecció i control.
Tercera. Compromisos de la Conselleria de Medi Ambient, Aigua, Urbanisme i Habitatge
La Conselleria de Medi Ambient, Aigua, Urbanisme i Habitatge es compromet, dins de l'àmbit de les seues competències i en els termes fixats en aquest conveni marc, a planificar, coordinar i col·laborar en el manteniment i la millora del sistema integrat de gestió de residus d'envasos lleugers i de paper o cartó, juntament amb els consorcis, entitats locals valencianes i Ecoembes en el marc de les obligacions establides per la Llei 11/1997, de 24 d'abril, d'envasos i residus d'envasos i la resta de normativa aplicable, i en concret a:
3.1. Establir els mecanismes necessaris per a facilitar que les entitats locals puguen adherir-se a aquest conveni marc, inclosa tant la informació i difusió del seu contingut com la necessària cooperació i assessoria tècnica i jurídica. Aquestes adhesions hauran de ser degudament notificades a la Conselleria de Medi Ambient, Aigua, Urbanisme i Habitatge, la qual al seu torn les comunicarà a Ecoembes a l'efecte oportú.
3.2. Garantir que les entitats locals reben les compensacions econòmiques que estableix la Llei 11/1997, de 24 d'abril, d'envasos i residus d'envasos, una vegada que s'hagen adherit, en la forma que es detalla en l'annex II d'aquest conveni marc. A aquest efecte, les entitats locals podran requerir la intervenció, en qualitat d'àrbitre, de la Conselleria de Medi Ambient, Aigua, Urbanisme i Habitatge davant dels problemes que puguen sorgir en la recepció d'aquestes compensacions per part d'Ecoembes, de conformitat amb el que estableix aquest conveni marc.
3.3. Dissenyar i coordinar, en col·laboració amb Ecoembes, amb els consorcis i amb les entitats locals adherides, a través de la Comissió de Seguiment, les campanyes d'informació i sensibilització que es consideren necessàries per a fer efectiva recollida selectiva de residus d'envasos lleugers i de paper o cartó i complir els objectius de la Llei 11/1997, de 24 d'abril, d'envasos i residus d'envasos i la resta de normativa que la desenvolupa o modifica.
3.4. Col·laborar amb les entitats locals per a facilitar el compliment de qualssevol altres obligacions establides en la Llei 11/1997, de 24 d'abril, d'envasos i residus d'envasos i la resta de normativa que la desenvolupa o modifica.
3.5. Autoritzar, d'acord amb el que estableixen la Llei 10/1998, de 21 d'abril, de residus i la Llei 10/2000, de 12 de desembre, de residus de la Comunitat Valenciana, les empreses públiques o privades que pretenguen realitzar operacions de gestió de residus d'envasos lleugers o de paper o cartó en l'àmbit de la Llei 11/1997 esmentada, de 24 d'abril, d'envasos i residus d'envasos.
3.6. Garantir el subministrament d'informació a Ecoembes perquè aquesta entitat puga acreditar el compliment de les seues obligacions, inclosa la informació relativa a les actuacions de control sobre les activitats exercides per les plantes de selecció o classificació d'envasos lleugers, com també sobre les activitats de recollida selectiva realitzades per les entitats locals. Així mateix intercanviar amb les entitats locals i Ecoembes qualsevol altra informació que siga d'interés per al desenvolupament i seguiment de les actuacions previstes en aquest conveni marc.
3.7. Col·laborar amb les entitats locals en la posada en marxa de dispositius d'inspecció, control i policia ambiental per al seguiment de les obligacions i actuacions previstes en aquest conveni i dins de l'àmbit de les competències de la Conselleria de Medi Ambient, Aigua, Urbanisme i Habitatge.
3.8. Intercanviar amb Ecoembes i amb les entitats locals qualsevol altra informació d'interés per al correcte compliment de les mesures previstes, en particular de les relatives als resultats que s'obtinguen en la recollida selectiva i gestió dels residus d'envasos lleugers i de paper o cartó a la Comunitat Valenciana.
3.9. Posar en marxa els dispositius d'inspecció, control i sanció necessaris per al seguiment de totes les actuacions previstes en aquest conveni i, en concret, per a assegurar la validesa dels elements que serviran per a calcular l'aportació econòmica d'Ecoembes. Prendre les mesures necessàries en cas de detectar desviacions o incompliments en l'àmbit de les esmentades operacions i garantir que, en el marc d'aquest conveni, Ecoembes puga realitzar un control sobre les operacions efectuades, per ella mateixa o a través d'empreses externes. Així mateix, intercanviar amb aquestes entitats locals, consorcis i Ecoembes, qualsevol altra informació que siga d'interés per al desenvolupament i el seguiment de les actuacions previstes en aquest conveni. Si és el cas, i amb l'objectiu d'incentivar la recuperació de residus d'envasos, difondre informació relativa als resultats de la recollida selectiva en l'àmbit de la Comunitat Autònoma.
3.10. Promoure les actuacions necessàries, d'acord amb el règim competencial vigent, per a promoure la correcta participació en el sistema integrat dels agents responsables de la primera posada en el mercat de productes envasats, de cara a la definició dels envasos posats en el mercat i la consecució dels objectius, l'adequat suport econòmic del sistema i el manteniment de les condicions de competència de mercat.
Quarta. Compromisos de l'entitat Ecoembalajes España, SA
En compliment de la legislació aplicable, tenint en compte els termes de l'autorització concedida a Ecoembes, per a implantar un sistema integrat de gestió de residus d'envasos lleugers i de paper o cartó a la Comunitat Valenciana, aquesta entitat, en els termes d'aquest conveni marc es compromet a:
4.1. Responsabilitzar-se de la gestió dels residus d'envasos lleugers i de paper o cartó derivats dels productes envasats posats en el mercat a través del sistema integrat pels agents econòmics adherits a Ecoembes; pot realitzar aquesta gestió siga directament per mitjans propis, o siga a través de terceres empreses autoritzades. La naturalesa de la matèria dels residus d'envasos, la gestió de la qual és responsabilitat d'Ecoembes és la que consta en la Resolució de la Direcció General per al Canvi Climàtic de data 3 setembre de 2008, per la qual es renova la seua autorització per a la implantació i gestió d'un sistema integrat de gestió de residus d'envasos lleugers i de paper o cartó en l'àmbit territorial de la Comunitat Valenciana.
4.2. Responsabilitzar-se de la gestió dels residus d'envasos lleugers i de paper o cartó derivats dels productes envasats comercials i industrials posats en el mercat a través del sistema integrat pels agents econòmics adherits a Ecoembes.
4.3. Acceptar tots els residus d'envasos lleugers i de paper o cartó, separats per materials, de la gestió dels quals és responsable el sistema integrat de gestió, que li lliuren les entitats locals adherides, o si és el cas, la Conselleria de Medi Ambient, Aigua, Urbanisme i Habitatge, en les instal·lacions de selecció i classificació d'envasos lleugers designades per aquesta conselleria, o aquelles altres instal·lacions de lliurament que s'habiliten a l'efecte i fer-se'n càrrec, sempre que els residus d'envasos complisquen les especificacions tècniques dels materials recuperats (ETMR) recollides en l'annex IV. Ecoembes es compromet a gestionar-los, posteriorment, d'acord amb el que estableixen l'article 12 de la Llei 11/1997 i el Reial decret 782/1998.
4.4. Finançar el sistema integrat de gestió segons el que estableixen l'article 10.2 de la Llei 11/1997, de 24 d'abril, d'envasos i residus d'envasos, i la Resolució de la Direcció General per al Canvi Climàtic de data 3 setembre de 2008 esmentada. Amb aquest fi, les aportacions econòmiques realitzades per la posada en el mercat dels envasos hauran de ser suficients per a cobrir com a mínim els costos addicionals que hagen de suportar les entitats locals.
4.5. Ecoembes, finançarà la diferència de cost entre el sistema ordinari de recollida, transport i tractament dels residus urbans a l'abocador controlat i el sistema integrat de gestió, i pagarà a les entitats locals les quantitats econòmiques corresponents, tot això de conformitat amb el que preveu l'article 10.2 de la Llei 11/1997 esmentada i d'acord amb les condicions establides en l'annex II d'aquest conveni marc.
4.6. Efectuar el pagament dels imports previstos en cada cas, en la forma establida en l'annex III, a les entitats titulars de les instal·lacions de selecció i a les estacions de transferència o ecoparcs habilitats com a punts intermedis de lliurament. En el cas que les instal·lacions esmentades siguen de titularitat pública, el pagament dels imports indicats podrà realitzar-se a l'entitat que l'administració titular designe.
4.7. Complir, en l'àmbit territorial de la Comunitat Valenciana, els objectius de reducció, reciclatge i valorització fixats en la Llei 11/1997, de 24 d'abril, d'envasos i residus d'envasos i la resta de normativa que la desenvolupa o modifica.
4.8. Designar les instal·lacions de reciclatge, recuperació i valorització de materials, que en tot cas estaran hauran d'estar autoritzades per a realitzar aquestes operacions, d'acord amb la normativa sectorial en la matèria, tant siguen de la Comunitat Valenciana com que estiguen ubicades en altres comunitats autònomes.
Per a l'esmentada designació, l'elecció de les plantes haurà de realitzar-se mitjançant procediment obert, incloent les existents en la Comunitat Valenciana atenent els principis d'autosuficiència i proximitat establits en el Pla integral de residus de la Comunitat Valenciana, dins del marc previst en la normativa sobre competència. L'elecció haurà de ser comunicada a la Conselleria de Medi Ambient, Aigua, Urbanisme i Habitatge, la qual, si és el cas, podrà efectuar les observacions que considere oportunes.
4.9. En el cas de la recollida selectiva monomaterial de residus d'envasos de paper o cartó, donar la conformitat al recuperador o reciclador que designe el consorci o l'entitat local en el supòsit d'optar per efectuar aquesta designació.
4.10. Observar els principis d'equilibri territorial, d'universalitat del servei, com també els de proximitat i autosuficiència recollits en els plans zonals de residus urbans, i donar prioritat a les instal·lacions de tractament ubicades en l'àmbit territorial de la Comunitat Valenciana, sempre que aquestes disposen de la capacitat suficient i dins del marc previst en la normativa sobre competència.
4.11. Promoure la realització de campanyes d'informació, conscienciació ciutadana i sensibilització ambiental, per a augmentar el grau d'eficàcia en la recollida selectiva dels residus d'envasos lleugers i de paper o cartó, amb vista a facilitar l'èxit dels objectius pretesos. Amb aquest fi, hauran de participar en el finançament de campanyes de sensibilització en la forma i les quantitats establides en l'annex II d'aquest conveni marc, com també en l'autorització concedida per Resolució de la Direcció General per al Canvi Climàtic de data 3 setembre de 2008. Aquestes campanyes de sensibilització es realitzaran en l'àmbit territorial de la Comunitat Valenciana, i s'hauran de realitzar en castellà i valencià.
Aquestes campanyes de sensibilització hauran de ser aprovades per la comissió de seguiment que es desenvolupa en la clàusula catorze d'aquest conveni marc i es podran coordinar amb les campanyes de comunicació d'altres SIG de residus d'envasos i de RAEE el finançament requerit haurà de cobrir, una vegada finalitze la campanya anual de sensibilització, un estudi posterior d'avaluació dels resultats obtinguts i una presentació de propostes de millora per a la campanya següent.
4.12. Subministrar a la Conselleria de Medi Ambient, Aigua, Urbanisme i Habitatge, de conformitat amb el que estableix la Resolució de la Direcció General per al Canvi Climàtic de data 3 setembre de 2008, la informació relativa al funcionament del sistema integrat de gestió autoritzat en l'àmbit de la Comunitat Valenciana a Ecoembes.
4.13. Ecoembes, accepta des de la firma d'aquest conveni marc l'adhesió de totes i cadascuna de les entitats locals mitjançant la firma del corresponent protocol d'adhesió previst en l'annex I, com també les renovacions dels protocols d'adhesió subscrits per raó de l'anterior conveni marc efectuades de conformitat amb el que estableix la clàusula sisena d'aquest conveni marc.
4.14. Promoure actuacions concretes, i informar-ne la Conselleria de Medi Ambient, Aigua, Urbanisme i Habitatge destinats a la minimització i prevenció en origen de la producció de residus d'envasos en les empreses adherides al SIG, i en especial a aquelles domiciliades a la Comunitat Valenciana.
Cinquena. Compromisos de les entitats locals
Dins de l'àmbit de les seues competències, les entitats locals han d'assumir, mitjançant l'adhesió a aquest conveni marc, els compromisos següents:
5.1. Acceptar formalment les condicions establides en aquest conveni marc i comunicar mitjançant la firma del protocol d'adhesió previst en l'annex I, en la forma i els terminis pertinents, l'adhesió al conveni.
5.2. Realitzar la recollida selectiva i el transport dels residus d'envasos lleugers i d'envasos de paper o cartó, de la gestió dels qual són responsables en el sistema integrat de gestió autoritzat a Ecoembes, fins als punts intermedis de lliurament o fins als centres de separació i classificació, de reciclatge o valorització que es designen, i si és el cas, la gestió de les plantes de selecció d'envasos lleugers, com també altres activitats relacionades amb aquestes en les condicions definides en aquest conveni. Tot això a fi que, en els centres indicats, Ecoembes puga fer-se càrrec de tots els residus d'envasos lleugers i de paper o cartó que, separats per materials, els siguen lliurats per les entitats locals, o si és el cas, per la Conselleria de Medi Ambient, Aigua, Urbanisme i Habitatge.
5.3. Prestar, o vetlar perquè es preste adequadament, un servei de recollida selectiva dels residus d'envasos lleugers i de paper o cartó eficaç i eficient, especialment pel que fa a la freqüència de buidatge dels contenidors i a la resolució d'incidències. Amb aquest fi, els contenidors hauran d'estar situats, en la via pública, en aquells llocs més idonis per a complir la seua funció.
En cas de lliurament de contenidors per alguna acció desenvolupada per Ecoembes i la Conselleria, les entitats locals es comprometen a acceptar els contenidors destinats a la recollida selectiva que els siguen lliurats i a ubicar-los en la via pública a disposició dels ciutadans. Amb aquesta acceptació assumeixen el manteniment integral, fins i tot les reparacions i reposicions quan siguen necessàries, com també la neteja dels contenidors lliurats.
5.4. Posar en marxa els dispositius de control necessaris per al seguiment de totes les actuacions previstes en aquest conveni i, en concret, per a assegurar la validesa dels elements que serviran per a calcular l'aportació econòmica d'Ecoembes. Prendre les mesures necessàries en cas de detectar desviacions o incompliments en l'àmbit de les esmentades operacions i garantir que, en el marc d'aquest conveni, es permetrà l'aplicació dels procediments recollits en l'annex IV. Així mateix, intercanviar amb la Comunitat Autònoma i Ecoembes, qualsevol altra informació que siga d'interés per al desenvolupament del conveni.
5.5. Acceptar la designació per part de la Conselleria de Medi Ambient, Aigua, Urbanisme i Habitatge de la instal·lació en què hauran de lliurar-se els residus d'envasos lleugers recollit selectivament.
5.6. Dictar, o si és el cas adequar, les ordenances i els contractes relatius a la gestió dels residus urbans, en els supòsits en què la gestió dels serveis corresponents siga indirecta, com també altres disposicions aplicables, a fi de possibilitar el compliment de les obligacions assumides mitjançant l'adhesió a aquest conveni marc.
5.7. Subministrar a la Conselleria de Medi Ambient, Aigua, Urbanisme i Habitatge, abans del 31 de març de l'any següent al període anual a què estiguen referits les dades, la informació sobre la quantitat de residus d'envasos lleugers i de paper o cartó recollits i lliurats al sistema integrat de gestió, com també la d'aquells que, si és el cas, hagen destinat directament a reciclatge o valorització, tot això de conformitat amb les determinacions establides en l'Ordre de 5 de desembre de 2002, de la Conselleria de Medi Ambient, per la qual es regula el model de la declaració anual d'envasos i residus d'envasos.
5.8. Possibilitar la realització de campanyes d'informació i sensibilització ambiental en el seu àmbit territorial que s'emmarquen en les directrius fixades per la Conselleria de Medi Ambient, Aigua, Urbanisme i Habitatge a fi d'aconseguir l'activa i correcta participació ciutadana en la recollida selectiva de residus d'envasos lleugers i de paper o cartó.
5.9. Les entitats locals, mitjançant el corresponent acord amb Ecoembes, podran fer-se càrrec voluntàriament de la gestió de residus d'envasos lleugers i de paper o cartó d'origen industrial o comercial la gestió de les quals siga responsabilitat d'Ecoembes -com a conseqüència de l'adhesió al SIG dels agents econòmics responsables de la seua posada en el mercat-, mitjançant el sistema complementari de recollida porta a porta. Els termes d'aquest acord es recullen en l'annex II.
5.10. Presentar les factures corresponents, en aplicació de l'annex II, en la forma i amb la documentació justificativa indicada en l'annex III.
5.11. Desenvolupar el que preveu la clàusula onze en relació amb la recuperació i el reciclatge dels residus d'envasos.
Així mateix, queda a la lliure determinació de les entitats locals assumir la gestió dels residus d'envasos lleugers i de paper o cartó d'origen industrial o comercial no adherits al sistema integrat de gestió. Els costos de gestió corresponents hauran de ser coberts en aquest cas pels posseïdors finals dels residus esmentats d'acord amb l'article 11 de la Llei 10/1998, de 21 d'abril, de residus.
En tots dos casos, la gestió haurà de realitzar-se mitjançant el sistema complementari de recollida porta a porta i tenir com a finalitat el compliment dels objectius de l'article 5 de la Llei 11/1997, de 24 d'abril, d'envasos i residus d'envasos.
Sisena. Participació de les entitats locals valencianes en el sistema integrat de gestió
L'adhesió de les entitats locals que voluntàriament desitgen adherir-se a aquest conveni marc quedarà subjecta a la realització dels tràmits següents:
Primera adhesió
1. Adopció per part del ple de la corporació d'un acord exprés que preveja els aspectes següents:
a) Aprovació de la implantació, manteniment i millora de de la recollida selectiva de residus d'envasos lleugers i de paper o cartó en el corresponent àmbit territorial.
b) Acceptació de la totalitat de les condicions reflectides en aquest conveni marc.
c) Autorització al president de la corporació per a la firma del protocol d'adhesió que figura en l'annex I -model A o B-, com també de la totalitat dels documents que es deriven de l'adhesió.
2. En el cas que les entitats locals decidisquen que siga una entitat pública o un tercer privat qui perceba les corresponents compensacions econòmiques establides en l'annex II, derivades de l'adhesió a aquest conveni marc, haurà d'adjuntar un acord de delegació dels drets de facturació i cobrament en l'entitat designada de la qual s'haurà de facilitar el nom, el domicili social i el número d'identificació fiscal d'aquest, segons model inclòs en l'annex III.
3. En el cas que els acords anteriors hagen sigut adoptats per la junta de govern haurà de remetre's un document expedit per la secretaria de la corporació que acredite la delegació de competències en aquest òrgan.
4. Firma del protocol d'adhesió, el qual haurà d'ajustar-se al model que figura en l'annex I -model A o B-.
Tots els acords adoptats, com també el protocol d'adhesió firmat hauran d'enviar-se a la Conselleria de Medi Ambient, Aigua, Urbanisme i Habitatge per duplicat exemplar.
La Conselleria de Medi Ambient, Aigua, Urbanisme i Habitatge haurà de notificar a Ecoembes l'adhesió de cada nou consorci o entitat local participant, i remetre-li un exemplar del protocol d'adhesió degudament emplenat i subscrit; un altre exemplar haurà de quedar en poder de la direcció general competent.
Els protocols d'adhesió entraran en vigor a la seua firma i tindran una duració inicial fins al final de la vigència d'aquest conveni marc, i quedaran automàticament renovats en tots els termes en el cas de pròrroga, de conformitat amb el que estableix la clàusula dèsset, excepte en el cas que el consorci o l'entitat local adherida adopte un acord exprés en sentit contrari mitjançant el ple, en el termini màxim de tres mesos a partir de l'endemà de la data d'entrada en vigor de la pròrroga d'aquest conveni marc. En aquest cas, haurà de ser remés el certificat de l'acord plenari adoptat a la Conselleria de Medi Ambient, Aigua, Urbanisme i Habitatge en el termini màxim de quinze dies naturals comptadors a partir de l'endemà de l'adopció.
Renovació de l'adhesió
La renovació d'adhesió de les entitats locals que voluntàriament desitgen adherir-se a aquest conveni marc quedarà subjecta a la realització dels tràmits següents:
Aquelles entitats locals que hagen formalitzat la seua adhesió al Conveni marc subscrit en data 1 de juliol de 2004, entre la Generalitat, mitjançant la Conselleria de Medi Ambient, i Ecoembes, hauran d'adoptar, per part del ple municipal, o, si és el cas, per la junta de govern local, si té les competències delegades, un acord exprés que preveja l'acceptació de la totalitat de les condicions reflectides en aquest conveni marc. Aquest acord haurà de ser remés a la Conselleria de Medi Ambient, Aigua, Urbanisme i Habitatge en el termini màxim de sis mesos a partir de l'endemà de la publicació en el Diari Oficial de la Comunitat Valenciana.
En el cas de superar aquest termini de sis mesos, s'entendrà resolt en tots els termes el protocol d'adhesió subscrit en el seu dia, i quedaran sense efecte la totalitat de drets i obligacions assumides per les parts per raó del conveni marc esmentat.
Condicions econòmiques
Fins al 31 de desembre de 2008, seran aplicables les condicions econòmiques del conveni marc subscrit en data 1 de juliol de 2004, entre la Generalitat, mitjançant la Conselleria de Medi Ambient, i Ecoembes. No es podran presentar factures meritades l'any 2009 amb aquestes condicions econòmiques.
Les condicions econòmiques d'aquest conveni seran aplicables des de l'1 de gener de 2009. La facturació amb les condicions econòmiques d'aquest conveni només es podrà realitzar una vegada formalitzada l'adhesió, ja siga primera adhesió o renovació.
Setena. Facturació a Ecoembes
7.1. Les entitats locals que formalitzen la seua adhesió a aquest conveni marc percebran les compensacions econòmiques que la Llei 11/1997, de 24 d'abril, d'envasos i residus d'envasos estableix per a aquelles que participen en el sistema integrat de gestió autoritzat a Ecoembes.
Les entitats locals, consorcis o, si és el cas, la Comunitat Autònoma facturaran a Ecoembes pels conceptes recollits en l'annex II, en la forma i amb la documentació justificativa establits en l'annex III. No es podran considerar factures completes aquelles que no incloguen la documentació assenyalada en aquest annex.
7.2. Amb aquest fi, les entitats locals o qui aquestes deleguen, hauran d'emetre, dins del mes següent al període mensual anterior, una factura a Ecoembes, en la forma i per les quantitats establides en els annexos II i III d'aquest conveni marc, a les quals caldrà afegir l'IVA corresponent, de conformitat amb el que preveu la Resolució de 30 de setembre de 1998, de la Direcció General de Tributs, relativa a l'aplicació de l'impost sobre el valor afegit a determinades operacions efectuades en el marc dels sistemes integrats de gestió d'envasos usats i residus d'envasos, regulats en la Llei 11/1997, de 24 d'abril, d'envasos i residus d'envasos, per les entitats de gestió dels referits sistemes i per altres agents econòmics.
A l'efecte de verificació de les quantitats facturades, la Comunitat Autònoma o les entitats locals i consorcis adherits, posaran a disposició d'Ecoembes la documentació indicada en l'annex III.
7.3. De forma alternativa al que es preveu anteriorment, i en el cas que la prestació dels serveis de recollida selectiva de residus d'envasos o de qualsevol altre dels serveis previstos en l'annex II la realitze una entitat pública o privada diferent de la pròpia entitat local o consorci, aquests últims podran, mantenint la responsabilitat que sobre la gestió de residus d'envasos els atribueix l'article 9.1 de la Llei d'envasos i la resta de legislació vigent, designar i comunicar a Ecoembes, segons model d'escrit inclòs en l'annex III, l'entitat o les entitats que realitzen els serveis relatius a les operacions considerades en l'annex II.
A partir d'aquest moment, l'emissió de factures i la presentació de la documentació justificativa necessària, les realitzarà directament l'entitat designada a l'efecte. Qualsevol modificació haurà de ser aprovada pel ple de la corporació, i comunicada a la Conselleria de Medi Ambient, Aigua, Urbanisme i Habitatge i a Ecoembes en el termini màxim de quinze dies naturals al moment en què es produïsca el canvi.
Les designacions que ja hagen sigut comunicades a la Conselleria de Medi Ambient, Aigua, Urbanisme i Habitatge i a Ecoembes, en execució del Conveni marc subscrit en data 1 de juliol de 2004, entre la Generalitat, mitjançant la Conselleria de Medi Ambient, i l'entitat Ecoembalajes España, SA, es consideraran prorrogades a l'efecte anterior, excepte comunicació en contra realitzada a la Conselleria de Medi Ambient, Aigua, Urbanisme i Habitatge i a Ecoembes.
Vuitena. Pagament a les entitats locals
8.1. Les entitats locals hauran de percebre les esmentades compensacions econòmiques en les condicions establides en l'annex II, sempre que estiga degudament emplenat i subscrit el protocol d'adhesió establit en l'annex I.
8.2. El pagament de les compensacions que ha de pagar Ecoembes per la realització d'operacions de gestió de residus d'envasos de paper o cartó s'efectuarà en els termes establits en l'annex II.
8.3. Les entitats locals es comprometen a emplenar o, si escau, a fer emplenar als seus operadors o als recicladors i recuperadors, els formularis o els registres informàtics amb eixida directa de bàscula, per a cada transacció de material que es duga a terme on es mencionen, com a mínim, la procedència, la data, el tipus de recollida, la quantitat i la destinació -transferència, selecció, recuperació, reciclatge, valorització-. Aquests formularis, que les esmentades entitats hauran de conservar en el seu poder almenys durant dos anys després de la recepció, hauran d'estar a disposició d'Ecoembes per a la seua consulta.
Ecoembes posarà a disposició de la Conselleria de Medi Ambient, Aigua, Urbanisme i Habitatge, la informació que conste en el seu poder provinent de les entitats locals o, si escau, dels operadors designats per aquests, en relació amb les actuacions que duguen a terme en desenvolupament d'aquest capítol.
Novena. Requisits bàsics per a la recollida monomaterial d'envasos de paper o cartó
Les parts firmants d'aquest conveni marc es comprometen a impulsar la recollida selectiva monomaterial dels residus d'envasos de paper o cartó, via contenidors específics identificats amb el color blau i via recollida porta a porta a zones d'alta densitat de xicotets comerços, per als envasos posats al mercat mitjançant el sistema integrat gestionat per Ecoembes. Per a la resta d'envasos de paper o cartó caldrà ajustar-se al que disposa la Llei 11/1997, d'envasos i residus d'envasos.
L'àmbit d'implantació de la recollida, la dotació i la ubicació de contenidors i la resta de paràmetres de prestació del servei de reocollida, es definiran de manera que es puguen obtenir quantitats suficients de paper o cartó amb la qualitat necessària per a garantir el compliment de les ETMR, aplicant amb aquest fi criteris d'acceptació social, eficiència tècnica i viabilitat ambiental i econòmica.
En el cas que apareguen quantitats significatives d'altres materials no sol·licitats en el contenidor de paper o cartó, els consorcis, les entitats locals o l'entitat en què aquestes hagen delegat hauran de posar en marxa les mesures correctores necessàries.
Deu. Requisits bàsics per a la recollida multimaterial d'envasos lleugers
Els envasos plàstics, metàl·lics i de cartó per a begudes, és a dir, els envasos lleugers, s'han de recollir conjuntament en un contenidor específic identificat amb el color groc, i han de ser lliurats en les plantes de selecció o, si escau, en estacions de transferència per al seu posterior transport a les plantes de selecció.
L'àmbit d'implantació de la recollida, la dotació i la ubicació de contenidors i la resta de paràmetres de prestació del servei de recollida s'haurà de definir de manera que es puguen obtenir quantitats suficients d'envasos lleugers; amb aquest fi s'aplicaran els criteris d'acceptació social, eficiència tècnica i viabilitat ambiental i econòmica.
En el cas que apareguen quantitats significatives d'altres materials no sol·licitats en el contenidor d'envasos lleugers, els consorcis, les entitats locals o l'entitat en què aquestes hagen delegat hauran de posar en marxa les mesures correctores necessàries.
Onze. Garantia de recuperació i reciclatge dels residus d'envasos
11.1. Amb caràcter general, i en compliment del que preveuen els articles 9 i 12 de la Llei 11/1997, d'envasos i residus d'envasos, com també la Resolució de la Direcció General per al Canvi Climàtic de data 3 setembre de 2008 per la qual es renova l'autorització com a sistema integrat de gestió a Ecoembes per a operar a la Comunitat Valenciana, el sistema integrat de gestió, mitjançant l'entitat gestora Ecoembes i les entitats de materials previstes en el Reial decret 782/1998, de 30 d'abril, garanteix la recuperació o el reciclatge dels residus d'envasos que posen a la seua disposició les entitats locals, consorcis o la Comunitat Autònoma, i que complisquen les ETMR recollides en l'annex IV, d'acord amb el contingut de l'annex V.
11.2. La designació del recuperador o reciclador que s'ha de fer càrrec dels residus d'envasos pot realitzar-la l'entitat local o la Comunitat Autònoma, o bé Ecoembes, en funció de l'opció escollida per aquelles en aplicació del procediment de designació de recuperadors de l'annex V. L'opció escollida serà aplicable durant la totalitat de la vigència del conveni i, en el cas dels materials seleccionats en una planta de selecció, es referirà al conjunt de tots els materials seleccionats en la planta.
11.3. Les designacions o delegacions de la garantia de represa que hagen sigut comunicades a Ecoembes en execució del conveni anterior es consideraran prorrogades, excepte comunicació en contra a Ecoembes.
Dotze. Especificacions tècniques dels materials recuperats (ETMR)
12.1. Els residus d'envasos de paper o cartó procedents de la recollida selectiva monomaterial de paper que lliure una entitat local, consorci o la Comunitat Autònoma als centres de classificació o reciclatge de paper, hauran de complir les ETMR de l'annex IV del conveni.
Els residus d'envasos procedents de la recollida multimaterial d'envasos lleugers, recuperats en les plantes de selecció, hauran de complir les ETMR de l'annex IV del conveni.
12.2. A fi de comprovar el compliment de les ETMR, Ecoembes podrà dur a terme mesures de control de la qualitat dels materials segons el procediment descrit en l'annex IV. Aquests mecanismes de comprovació de la qualitat es podran desenvolupar en totes les plantes de selecció, independentment de l'opció escollida per l'entitat per a la designació dels recuperadors o recicladors.
12.3. En el cas que l'entitat titular de la planta de selecció d'envasos lleugers s'haja acollit a la garantia de represa, i hi haja disconformitat per part d'un recuperador o reciclador designat per Ecoembes, l'esmentada disconformitat s'haurà de resoldre segons el procediment de l'annex IV.
Tretze. Control i seguiment
13.1. La Comunitat Autònoma i les entitats locals i consorcis adherits es comprometen a posar tots els mitjans necessaris per a aplicar els procediments de seguiment i control de les activitats recollits en l'annex IV, com també a facilitar la informació i la documentació necessària que es detalla en l'annex III per a assegurar la validesa dels elements que serveixen de base per al càlcul de l'aportació econòmica.
13.2. Ecoembes pot establir mesures per a verificar que els fluxos d'eixida de les plantes de selecció d'envàs lleugers, pel que fa a materials seleccionats, són coherents amb els fluxos d'entrada a aquestes, en funció de la composició dels fluxos d'entrada, de la tecnologia de les plantes i dels rendiments de recuperació previsibles per a cada tipus de material. Amb aquet fi, Ecoembes podrà realitzar estudis in situ en les instal·lacions. En concret, s'haurà de verificar que les plantes que disposen de doble línia de tractament, per a envasos lleugers i per a fracció resta, tinguen els fluxos de materials totalment diferenciats, tant en la recepció, com en el procés i en l'emmagatzemament final fins a la retirada per part dels recuperadors o recicladors. Així mateix, pot establir mesures específiques per a comprovar la coherència de fluxos d'entrada i eixida en les estacions de transferència.
13.3. En el cas que per impediment o falta de col·laboració de l'entitat titular o de l'operador de l'activitat, no es puguen dur a terme els procediments de seguiment, transcorreguts tres mesos des de la comunicació, Ecoembes retindrà els pagaments associats a les operacions efectuades, i elevarà aquesta circumstància a la Comissió de Seguiment. En cas de reiteració de l'impediment, es considerarà incompliment greu a l'efecte de la rescissió del conveni en relació amb aquesta entitat.
Catorze. Comissió de Seguiment
Amb la firma d'aquest conveni marc queda constituïda una Comissió de Seguiment amb vista a coordinar les actuacions de les parts firmants en el desenvolupament d'aquest. La Comissió de Seguiment estarà formada pels següents membres, amb veu i vot:
- Presidència: el director general per al Canvi Climàtic de la Conselleria de Medi Ambient, Aigua, Urbanisme i Habitatge o persona que designe.
- Vocals:
· 1 representant de la Conselleria de Medi Ambient, Aigua, Urbanisme i Habitatge, el qual exercirà la secretaria de la Comissió.
· 2 representants de les entitats locals adherides al conveni marc.
· 2 representants d'Ecoembes.
En tot cas, els membres de la Comissió de Seguiment podran estar eventualment assistits per consellers tècnics, econòmics o jurídics. Així mateix, hauran de nomenar-se suplents dels membres de la Comissió de Seguiment.
La Comissió de Seguiment s'haurà de reunir ordinàriament dues vegades l'any, sense perjudici de les reunions extraordinàries que es puguen efectuar-se a petició de qualsevol de les parts firmants del conveni, amb l'aprovació prèvia del president de la Comissió.
A la Comissió de Seguiment se li atribueixen les funcions següents:
- Constituir-se com a via de participació per a totes aquelles entitats locals que formalitzen la seua adhesió a aquest conveni marc.
- Resoldre quantes qüestions tècniques, interpretatives o pràctiques, plantejades per les parts se susciten en el curs del compliment del conveni marc, amb la finalitat d'aconseguir solucions de consens als problemes que puguen sorgir-hi.
- Estudiar, valorar i proposar nous criteris o modificar els existents, relatius a la prestació del servei de recollida selectiva de residus d'envasos lleugers i paper o cartó.
- Vetlar per la unificació de criteris en el sistema de recollida selectiva, com també en l'emmagatzemament d'aquelles instal·lacions dependents de les entitats locals.
- Supervisar les actuacions que es deriven de l'aplicació d'aquest conveni marc, de la seua interpretació o de les propostes de modificació, si escau. En aquest últim cas, qualsevol modificació d'aquest conveni que implique alguna alteració substancial del seu funcionament o de les condicions tant logístiques com econòmiques contingudes en aquest, s'incorporarà com a addenda, una vegada aprovada.
- Autoritzar la modificació amb caràcter puntual o general, temporal o definitiu, de les ETMR establides en l'annex IV, com a conseqüència de canvis en els processos tecnològics de selecció de residus d'envasos i de canvis en el mercat d'envasament de productes.
- Estudiar, valorar i proposar nous criteris o modificar els existents, relatius tant a la prestació del servei de recollida selectiva en qualsevol de les modalitats descrites en l'annex II, com també a les operacions de selecció de residus d'envasos en plantes d'envasos recollits selectivament.
- Aprovar els pressupostos i el contingut de les campanyes de conscienciació ciutadana i sensibilització social acordant, amb aquest fi, el muntant econòmic que es destinarà a cadascuna en funció de l'objectiu que es pretén i l'àmbit d'aplicació en què s'efectua.
- Estudiar qualsevol sol·licitud presentada per les entitats locals.
La Comissió de Seguiment s'haurà de constituir en el termini màxim d'un mes després de la publicació d'aquest conveni marc en el Diari Oficial de la Comunitat Valenciana, i cadascuna de les parts haurà de comunicar els seus representants abans d'aquest termini.
En el cas que alguna de les parts considere que s'ha produït una incidència que puga afectar l'adequat desenvolupament del conveni marc, podrà convocar una reunió extraordinària i urgent de la Comissió, i la part convocada haurà de resoldre en un termini màxim de 15 dies. La reunió haurà d'efectuar-se en el termini màxim d'un mes des de la data de recepció de la convocatòria. Si la part convocada no respon en aquest termini o si, efectuada la reunió extraordinària, les parts no arriben a un acord sobre la qüestió plantejada, es pot pactar la intervenció diriment d'un tercer, la resolució del qual haurà de ser acceptada per les parts després d'emesa i tindrà els efectes assenyalats en l'article 3.2 de la Llei 36/1988, de 5 de desembre, d'arbitratge.
El funcionament de la Comissió de Seguiment es regirà pel que disposa el capítol II del títol II de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
Quinze. Transmissió de titularitat
15.1. Les entitats locals que s'adherisquen a aquest conveni marc, o, si és el cas, la Conselleria de Medi Ambient, Aigua, Urbanisme i Habitatge, són els titulars dels residus d'envasos lleugers i de paper o cartó des del moment que aquestes comencen a exercir, respecte dels envasos, directament o indirectament, les funcions de recollida, transport, emmagatzemament o selecció, des del moment del lliurament per part dels ciutadans. Això implica que a partir d'aquell moment les entitats locals o la Conselleria de Medi Ambient, Aigua, Urbanisme i Habitatge, assumeixen les responsabilitats de tota índole respecte als residus.
15.2. La propietat dels residus d'envasos de paper o cartó l'adquireix el recuperador o reciclador, des del moment que aquests són lliurats per l'entitat local o, si és el cas, la Comunitat Autònoma. La propietat dels residus d'envasos recuperats en les plantes de selecció d'envasos lleugers, s'adquireix per part del recuperador o reciclador, des del moment que aquells siguen retirats de les plantes.
15.3. En el cas que els responsables de la posada en el mercat de productes envasats en envasos industrials o comercials els posen en el mercat a través del sistema integrat de gestió autoritzat a Ecoembes, aquest és el titular responsable de gestionar els corresponents residus d'envasos i envasos usats d'acord amb el que estipulen la Llei 11/1997, d'envasos i residus d'envasos i el Reial decret 782/1998, pel qual s'aprova el Reglament per al desenvolupament i l'execució de la llei.
Setze. Penalitzacions
Les parts acorden que, en el supòsit d'incompliment per part d'Ecoembes de les obligacions derivades del conveni marc i que no siga determinant de la seua resolució, la Generalitat podrà exigir una penalització del 2% sobre les quantitats que, en concepte d'aportació, haja de pagar Ecoembes durant el mes natural en què s'haja produït l'incompliment.
Això sense perjudici del que disposa la clàusula vint-i-una respecte de les causes de resolució anticipada i rescissió del conveni marc, i de les conseqüències derivades d'aquestes.
Dèsset. Entrada en vigor i duració del conveni
Aquest conveni marc entra en vigor des del moment de la firma té una duració inicial fins al final de la vigència de l'autorització concedida en la Resolució de la Direcció General per al Canvi Climàtic de data 3 setembre de 2008 per la qual es renova l'autorització com a sistema integrat de gestió a Ecoembes per a operar en la Comunitat Valenciana.
En aquest sentit, aquest conveni marc, que deixa sense efecte el subscrit en data 1 de juliol de 2004, entre la Generalitat, mitjançant la Conselleria de Medi Ambient, i Ecoembes, entra en vigor en el moment en que es firme i el termini de vigència acaba el 20 de juny de 2013, data en què, així mateix, finalitza l'autorització concedida a Ecoembes com a sistema integrat de gestió de residus d'envasos lleugers i paper o cartó en l'àmbit de la Comunitat Valenciana.
No obstant això, per a aquelles entitats locals que ja hagen formalitzat la seua adhesió al conveni marc subscrit en data 1 de juliol de 2004, entre la Generalitat, mitjançant la Conselleria de Medi Ambient, i Ecoembes, es pot preveure, en els termes i terminis previstos, el que recull la clàusula sisena del conveni.
En cas de renovació de l'autorització del sistema integrat de gestió, aquest conveni marc s'entendrà prorrogat per un nou termini de sis mesos, i es renovarà automàticament per períodes de la mateixa duració, excepte comunicació expressa en contra de la Conselleria de Medi Ambient, Aigua, Urbanisme i Habitatge o de l'entitat Ecoembes realitzada almenys amb quinze dies naturals d'antelació a la data d'acabament d'aquest conveni marc o de qualsevol de les seues pròrrogues. Respecte a les pròrrogues dels respectius protocols d'adhesió, caldrà ajustar-se al que disposa la clàusula sisena d'aquest conveni marc.
Dívuit. Novació
En el cas que entre en vigor alguna disposició legal o decisió judicial que puga afectar l'execució d'aquest conveni marc i els drets i obligacions de les parts que s'hi estableixen, quedarà tàcitament modificat sense necessitat de nou pacte entre les parts, i haurà d'interpretar-se i complir-se en endavant de manera que la norma en qüestió resulte correctament aplicada. No obstant això, en el cas que la norma implique la necessitat de modificar alguna clàusula del conveni marc a l'efecte d'ajustar-ho a aquesta, totes dues parts es comprometen, en el termini màxim de trenta dies naturals des de l'entrada en vigor de la disposició legal o la decisió judicial, a informar l'altra part i prendre les mesures necessàries a l'efecte de modificar els aspectes que requerisquen aquest ajust. En el cas que no siga possible arribar a un acord sobre els termes en què haja de quedar modificat el conveni marc, se suspendrà l'eficàcia d'aquest en tant s'obté aquell.
Dinou. Naturalesa i jurisdicció
Aquest conveni té naturalesa administrativa, i en la seua interpretació i desenvolupament es regeix per l'ordenament jurídic administratiu, amb expressa submissió de les parts a la jurisdicció contenciosa administrativa.
Vint. Causes de resolució del conveni
Aquest conveni es resoldrà:
- Per transcurs del termini fixat com a duració en el conveni.
- Per mutu acord de les parts que hi intervenen.
- Per impossibilitat d'assolir l'objecte o la finalitat prevista en el conveni.
- Per qualsevol de les causes de resolució previstes en el marc normatiu vigent.
- Per falta de viabilitat econòmica o tècnica d'Ecoembes.
- Per suspensió, caducitat o revocació de l'autorització del sistema integrat de gestió per part de la Conselleria de Medi Ambient, Aigua, Urbanisme i Habitatge.
La producció de qualsevol supòsit dels anteriorment previstos donarà lloc a la corresponent indemnització de danys i perjudicis a favor de la part que no haja incomplit i a càrrec de la part l'acció o omissió de la qual ho haguera motivat.
Vint-i-una. Efecte de la rescissió o resolució anticipada del conveni marc
En el cas que en el moment que s'inste la rescissió del conveni marc, en alguna de les formes previstes en la clàusula anterior, les entitats locals hagen prestat serveis de recollida i gestió de residus d'envasos lleugers o de paper o cartó que es troben pendents de pagament, Ecoembes haurà de pagar la corresponent compensació econòmica als consorcis i entitats locals esmentats.
Vint-i-dos. Causes de resolució de l'adhesió de les entitats locals
Seran causa de resolució de l'adhesió de les entitats locals:
- L'incompliment de les obligacions que corresponen a les entitats locals adherides a aquest conveni marc.
- El desistiment voluntari de les entitats locals a l'adhesió d'aquest conveni marc.
- Qualsevol de les causes previstes en el marc normatiu vigent.
Vint-i-tres. Règim Transitori per a compromisos econòmics pendents
El termini de presentació de factures dels consorcis, les entitats locals, les entitats titulars o explotadores de les plantes de selecció i classificació d'envasos lleugers o, si és el cas, la Conselleria de Medi Ambient, Aigua, Urbanisme i Habitatge meritades fins a la data de fi de vigència del conveni anterior, no podrà excedir 9 mesos comptadors des de la finalització del període a què es referisquen aquestes.
Una vegada transcorregut el termini indicat en l'apartat anterior, els compromisos econòmics d'Ecoembes que no hagen sigut degudament reclamats quedaran sense efecte.
I en prova de conformitat amb quant antecedeix, ambdues parts subscriuen aquest conveni marc per triplicat exemplar en el lloc i la data expressats en l'encapçalament.
El conseller de Medi Ambient, Aigua, Urbanisme i Habitatge: José Ramón García Antón
Per Ecoembalajes España, SA: Melchor Ordóñez Sainz.